Il-Kummissjoni Ewropea - Stqarrija għall-istampa Regoli ġodda tal-UE jnaqqsu l-burokrazija għal ċittadini li jgħixu jew jaħdmu fi Stat Membru ieħor minn għada Brussell, il-15ta' frar 2019 Bħalissa, iċ-ċittadini li jmorru joqogħdu jew li qed jgħixu f'pajjiż ieħor tal-UE, iridu jiksbu timbru ta' awtentiċità (it-timbru tal-postilla) biex jippruvaw li d-dokumenti pubbliċi tagħhom (bħal ċertifikat tat-twelid, taż-żwieġ jew tal-mewt) huma awtentiċi. Dan huwa l-każ għal madwar 17-il-miljun ċittadin tal-UE. Skont ir-Regolament il-ġdid, dan it-timbru u l-proċeduri burokratiċi marbutin miegħu mhux se jkunu aktar meħtieġa meta jiġu ppreżentati dokumenti pubbliċi maħruġin minn pajjiż tal-UE lill-awtoritajiet ta' pajjiż ieħor tal-UE. Skont ir-regoli l-ġodda, iċ-ċittadini ma għadhomx meħtieġa jipprovdu traduzzjoni uffiċjali ġuramentata tad-dokument pubbliku tagħhom f'ħafna każijiet. Fl-istess ħin, ir- regolament jipprevedi salvagwardji b'saħħithom għall-prevenzjoni tal-frodi. "Din hija aħbar eċċellenti għaċ-ċittadini li jgħixu jew li jridu jgħixu f'pajjiż ieħor tal-UE," qalet Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri. "Minn għada, mhux se jkun hemm iktar proċeduri burokratiċi li jieħdu ħafna ħin għaċ-ċittadini li jeħtieġu jippreżentaw dokument pubbliku biex jiżżewġu jew jibdew jaħdmu fil-pajjiż li jgħixu fih. Dan se jiffaċilita u jraħħas il-ħajja ta' kuljum ta' nies li qed jgħixu u jaħdmu f'pajjiż ieħor tal-UE." Ir-regoli l-ġodda eliminaw għadd ta' proċeduri burokratiċi: Id-dokumenti pubbliċi (pereżempju tat-twelid, taż-żwieġ jew ta' kondotta nadifa) maħruġa f'pajjiż tal-UE jridu jiġu aċċettati bħala awtentiċi mill-awtoritajiet fi Stat Membru ieħor mingħajr il-ħtieġa li jkollhom timbru ta' awtentiċità; Ir-regolament ineħħi wkoll l-obbligu għaċ-ċittadini li jipprovdu fil-każijiet kollha kopja attestata jew traduzzjoni attestata tad-dokumenti pubbliċi tagħhom. Iċ-ċittadini jistgħu jitolbu formola standard multilingwi, disponibbli bil-lingwi kollha tal-UE, biex tiġi ppreżentata bħala għajnuna ta' traduzzjoni li tinhemeż mad-dokument pubbliku tagħhom, biex tiġi evitata l-ħtieġa tat- traduzzjoni; Ir-regolament jistabbilixxi salvagwardji kontra l-frodi: jekk l-awtorità riċeventi jkollha dubji raġonevoli dwar l-awtentiċità ta' dokument pubbliku, tkun tista' tivverifika l-awtentiċità tiegħu mal-awtorità emittenti fil-pajjiż l-ieħor tal-UE permezz tal-pjattaforma eżistenti tal-IT, tas-Sistema ta' Informazzjoni tas-Suq Intern jew tal-IMI (Internal Market Information System). Dan ir-regolament jirrigwarda biss l-awtentiċità ta' dokumenti pubbliċi, għalhekk l-Istati Membri se jkomplu japplikaw ir-regoli nazzjonali tagħhom rigward ir-rikonoxximent tal-kontenut u rigward l- effetti ta' dokument pubbliku li jinħareġ f'pajjiż ieħor tal-Unjoni. Madwar 17-il miljun ċittadin tal-UE jgħixu f'pajjiż ieħor tal-UE li mhuwiex tagħhom. Madwar żewġ miljun ċittadin huma vjaġġaturi transfruntiera li ta' kuljum jaħdmu jew jistudjaw f'pajjiż iżda jgħixu f'pajjiż ieħor. Ir-regoli kienu proposti mill-Kummissjoni Ewropea f'April 2013, wara rispons mingħand iċ-ċittadini li kien hemm proċeduri twal u kkumplikati. Ir-regoli ġew adottati f'Ġunju 2016. Pajjiżi tal-UE kellhom sentejn u nofs biex jadattaw ruħhom għas-simplifikazzjonijiet il-ġodda. Ir-Regolament ikopri d-dokumenti pubbliċi fl-oqsma li ġejjin: - il-fatt li persuna tkun ħajja - il-mewt - iż-żwieġ, inkluża l-kapaċità għaż-żwieġ u l-istat ċivili - id-divorzju, is-separazzjoni legali jew l-annullament taż-żwieġ - is-sħubija reġistrata, inkluża l-kapaċità li persuna tidħol fi sħubija reġistrata u fi status ta' sħubija reġistrata - ix-xoljiment ta' sħubija reġistrata, is-separazzjoni legali jew l-annullament ta' sħubija reġistrata - il-paternità u l-maternità - l-adozzjoni - id-domiċilju u/jew ir-residenza - in-nazzjonalità - il-kondotta nadifa u - il-mewt - il-fatt li persuna tkun ħajja - id-domiċilju u/jew ir-residenza u - il-kondotta nadifa. - id-dritt li wieħed jivvota u li joħroġ bħala kandidat fl-elezzjonijiet muniċipali u fl-elezzjonijiet għall- Parlament Ewropew. Ir-Regolament jintroduċi formoli standard multilingwi bħala għajnuna għat-traduzzjoni ta' dokumenti pubbliċi li għandhom x'jaqsmu ma': - iż-żwieġ, inkluża l-kapaċità għaż-żwieġ u l-istat ċivili - is-sħubija reġistrata, inkluża l-kapaċità li persuna tidħol fi sħubija reġistrata u fi status ta' sħubija reġistrata Mhux il-formoli standard kollha jinħarġu fl-Istati Membri kollha. Iċ-ċittadini jistgħu jiċċekkjaw liema formoli jinħarġu fil-pajjiż tal-UE tagħhom fuq il-Portal tal-Ġustizzja Elettronika. L-awtoritajiet pubbliċi jistgħu jniżżlu u jużaw il-formoli mill-Portal Ewropew tal-Ġustizzja Elettronika. Għal Aktar Informazzjoni Dokumenti pubbliċi inklużi l-formoli multilingwi fuq il-Portal tal-Ġustizzja Elettronika. Regolament dwar id-Dokumenti Pubbliċi Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Regoli__odda_tal-UE_jnaqqsu_l-burokrazija_g_al__ittadini_li_jg_ixu_jew_ja_dmu_fi_Stat_Membru_ie_or_minn_g_ada.pdf